## Xarni prezentàcia

Kadava dokumènto si o trinto Evaluaciaqo rapòrto kerdo and-o projèkto „I implementàcia e Planosqi vaś i Evaluàcia e Operacionalone Programosqi Manuśikano Kapitàlo 2014-2020. E intervenciengi evaluàcia and-o umal pa angaźàcia e manuśenqi/okupàcia e butăqe zorăqi.” O evaluaciaqo rapòrto sas kerdo telal i koordinàcia e Ministerosqi e Investicienqo thaj e Evroputne Projekturenqo, katar jekh eksperturenqi ekìpa thodi and-i àkcia katar i asociàcia kerdi andar ERNST & YOUNG, o Themutno Institùto vaś Ʒantrikano Rodipen and-o Umal e Butăqo thaj e Socialone Brakhipnasqo thaj o QURES Quality Research and Support.

E evaluaciaqi res si te lokhărel jekh informime managemento e Operacionalone Programosqo Manuśikano Kapitàlo 2014-2020 (POCU) thaj i o liipen e decizienqo p-i bàza e sikavimatenqi. And-o kadava sènso, palal so sas kerde e analìze pa evaluàcia, sas kerde nesave zorale konklùzie, vi rekomendàcie kaj te aven trebutne/utìlo and-e programosko managemento.

I ućharipnasqi ària e evaluaciaqi anderărel 6 tème kaj dikhen e specìfiko obiektìvură e POCU vòrta relevanto vaś o umal „angaźàcia e manuśenqi/okupàcia e butăqe zorăqi”, kadja:

* I evaluàcia e kontribuciaqi POCU k-o barăripen e angaźaciako/okupaciaqo e ternenqo NEETs (I ućharipnasqi ària - e specìfiko obiektìvură 1.1, 1.2, 2.1, 2.2, 2.3, 6.1);
* I evaluàcia e kontribuciaqi POCU k-o barăripen e gradosko dikhindoj i angaźàcia/okupàcia e reslărde grupurenqi, aver sar e terne NEETs (I ućharipnasqi ària - e specìfiko obiektìvură 3.1, 3.2, 3.3, 3.4, 3.5, 3.6, 3.9);
* I evaluàcia e kontribuciaqi POCU k-o barăripen e angaźaciako/okupaciaqo andar o źutimos e kompanienqo e profilosa biagrìkulo andar i forosqi zòna (I ućharipnasqi ària: o specìfiko obiektìvo 3.7);
* I evaluàcia e kontribuciaqi POCU k-i adaptàcia e strukturenqi andar o Pùbliko Sèrviso vaś Okupàcia (SPO) k-e trebaimata p-o butăqo màrketo thaj o barăripen e ćhajlŏvipnasqe gradosqo e klienturenqo SPO ( I ućharipnasqi ària: e specìfiko obiektìvură 3.10 thaj 3.11);
* I evaluàcia e kontribuciaqi POCU k-o barăripen e adaptibilitetosqo e kompanienqo andar e sektòrură e kompetitivone zorăsa thaj andar e umala e godăle specializaciaqe (i ućharipnasqi ària - o specìfiko obiektìvo 3.8);
* I evaluàcia e kontribuciaqi POCU k-o laćharipen e ȝanglimatenqo/ kompetencenqo/ śajnimatenqo e angaźuime manuśenqe andar e sektòrură e kompetitivone zorăsa thaj andar e umala e godăle specializaciaqe (i ućharipnasqi ària - o specìfiko obiektìvo 3.12).

Maj but, i evaluàcia anderărel vi i eftato tèma, suplimentàro, kaj kerel pes „E intervencienqi evaluàcia POCU 2014-2020 dikhindoj i kontribùcia k-i evolùcia nesave makroekonomikane sikavnenqi k-o themutno nivèlo”.

K-aśte del anglal k-e evaluaciaqe pućhimata, o azbalipen sikavel maj but metòde thaj instrumèntură vaś o kidipen thaj o keripen e datenqo, ristărindoj jekh ekilìbro maśkar e kantitatìvo thaj e kalitatìvo metòde. I evaluàcia bazisardi p-i teorìa sas phandli e kontrafaktualone impaktosqe evaluaciasa and-e trin andar e evaluaciaqe tème (e tème 1, 2 thaj 3) thaj and-e savorre tème sas kerde interviură, kazosqe studiòvură thaj fòkus grùpură. O sondàźo kaj sas kerdo tòko k-o resljardo grùpo thaj i kantitatìvo analìza e statistikane datenqi sas kerde and-i evaluaciaqi tèma panȝ, śov thaj and-i suplimentàro tèma. Na maj sas arakhle bare limitisarimata, save te thoven lupunza vaj te maren but o karaktèro strìkto e evaluaciaqe butăqo.

##### E śerutne konstatàcie thaj konklùzie

###### I evolùcia pa kontèksto kaj sas implementisarde e intervèncie POCU and-o umal e okupaciaqo

O kontèksto e intervencienqo kaj sas o obièkto kadale evaluaciaqo sas zorales markisardo e efekturendar katar i pandemìa COVID-19 thaj e laćharipnasqe mezurendar line k-aśte kovlărel pes e negatìvo efèktură. O dujto kotor e berśesqo 2022 thaj o astaripen e berśesqo 2023 sikaven ke kadala mezùre sas len e kamle efèktură, and-e maj but àrie. Kadja, misalăqe, sathaj i populàcia e butăqe thanesa thaj i okupaciaqi ràta barărde and-i analizisardi periòda, sas tikne laćharimata e ritmurenqe and-i periòda 2020-2021. Mamuj so i dinàmika sas laćhi, o nivèlo e okupaciaqe rataqo aćhel telal kodova e evroputne mediaqo. Avere rigate, i rata pa bibutăqe manuśa tiknărdăs pes, thovindoj pes telal i evroputni mèdia. And-o regionàlo profìlo, i kontribùcia k-o barăripen e okupaciaqo sas andini, śerutnes, e regionurendar Bukureśti-Ilfov thaj Cèntro. And-e 6 andar e 8 barăripnasqe regiònură i totàlo okupàcia/angaźàcia tiknărdăs pes, e maj bare tiknărimata e populaciaqe e butăqe thanesa sas dikhle k-o nivèlo e regionurengo Nòrdo-Esto thaj Sùdo-Vèsto. I zòna ITI Dèlta e Dunärăqi si azbadi e tiknărimatendar e populaciaqe e butăqe thanesa, e maj vastne isindoj registrisarde and-i agrikultùra.

I populàcia e 15-24 berśendar marel pes e tikne nivelurenca dikhindoj i okupàcia/e butăqe thana thaj e okupaciaqe ràte, kadaja bersipnasqi grùpa isindoj i maj but azbadi e efekturendar katar e pandemìa COVID-19. Kadja, i problèma e ternenqi NEETs thaj e ternenqi bibutăqe thanesa si vi maj dur and-i Rumùnia, k-e enă berśa palal so o Garantipen vaś o Ternipen astardăs te avel aplikisardo. O procènto e ternenqo NEETs and-o totàlo kaj dikhel i populàcia e ternenqi barărdăs and-i Rumùnia and-i periòda 2020-2022, palal so sas p-i jekh tiknăripnasqo trèndo ȝi k-o 2019 berś. Kadava si jekh efèkto e pandemiaqo COVID-19, tha’ si but nasul ke i Rumùnia sas and-o 2022 p-o palutno than and-i EU anda so dikhel i ràta e ternenqi NEETs, mamuj o than 23 kaj sas and-o 2014. Sajekhvar, e ternenqi populàcia NEETs si kerdi maj but andar ȝuvlă thaj si ruràlo.

O kotorliipen k-o profesionàlo formisaripen e reste manuśenqo barărdăs but and-i periòda 2014-2022, tha’ aćhel but telal i evroputni mèdia. And-i Rumùnia, o nivèlo dikhindoj o ȝanipen jekhe avrikane ćhibăqo si maj but elementàro, tha’ dikhel pes jekh tendìnca te barărel pes o gin e ȝenenqo kaj si len jekh profesionàlo ȝanipnasqo nivèlo jekhe avrikane ćhibăqo. I populàcia andar e gava thaj e terne si dominànto and-i kategòria e kodolenqi kaj si len elementàro ȝanipnasqo nivèlo jekhe avrikane ćhibăqo.

And-i periòda 2014-2022, o procènto e ȝenenqo kaj si len bazutne digitàlo śajnimata registrisardăs jekh tikno barăripen, tha’o duripen maśkar i Rumùnia thaj EU aćhel but barărdo (27 procentuàlo virama).

###### Nèto efèktură e intervencienqe POCU and-o umal e okupaciaqo

**E intervèncie POCU sas len aźukerde pozitìvo rezultàtură**, ȝi k-o agor e ćhonesqo marto 2023, ristărindoj i okupàcia/butăqe thana vaś 166,7 mies ȝenenqe (and-e specìfiko obiektìvură 3.1-3.6), e prioritetasa anda so dikhel e ȝene bibutăqe thaj inaktìvo (opre-tele 94% andar e participàntură), e ȝene andar o ruràlo mèdio/e gava (opre-tele 24% andar e participàntură), vi e ȝene andar i rromani etnìa (8% andar e participàntură). Opre-tele 80% andar kodola kaj sas len o vastdinipen POCU sas len laćharipen e śansenqo p-o butăqo màrketo. Anda efta andar deś participàntură save laćharde pe o angaźabiliteto, kadava efèkto na sikavelas pe te na sasas i intervència POCU.

Sas registrisarde pozitìvo nèto efèktură anda so dikhel i okupàcia k-e manuśa bibutăqe thaj inaktìvo, tha’ vi k-e nesave grùpură kaj arakhen phares jekh butăqo than, sar si e manuśa bibutăqe thaj inaktìvo kaj si len jekh tikno edukaciaqo nivèlo, e manuśa bibutăqe thaj inaktìvo e dizabilitetosa, e manuśa bibutăqe po lùngo vaxt. O maj baro barăripen anda so dikhel o probabiliteto te arakhel jekh butăqo than andar i intervècia POCU si kodova registrisardo vaś e manuśa bibutăqe, e ȝene inaktìvo e dizabilitetosa thaj vaś e manuśa bibutăqe thaj inaktìvo kaj si len jekh tikno edukaciaqo nivèlo.

Anda so dikhel e terne NEETs, tòko opre-tele 16% andar e terne bibutăqe e 15-29 berśendar si xramome k-o pùbliko serviso vaś okupacia palal i kontribùcia e projektosqi POCU vaś xramosaripen e ternenqo NEETs. Sathaj, POCU andăs kontribùcia e opre-tele 5,3% k-o barăripen e kompetencenqo nivelosqo k-e kadala terne manuśa. Andar i perspektìva e angaźaciaqi, and-o totàlo maj but sar 21.000 e ternenqe kaj si len 16-29 berśa sas len vastdinipen thaj arakhle jekh butăqo than (andar lende 15,74 % andar e terne NEETs xramome k-o ANOFM – I Themutni Agencia vaś i Angaźàcia e Manuśenqi). Sathaj, e projèktură buxlăren po but e generala kompetènce, sar kodola specìfiko thaj adaptisarde k-e trebaimata e butăqe marketosqe, vaś e terne andar e resljarde grùpură e projekturenqe. Mamuj kadala bută, POCU kerdăs baxtagoresqe paramisă special anda so dikhel o buxlăripen e antreprenoriatosqo e ternenqo. Dikhel pes maj but jekh maj bari atència karing e terne rroma, thaj kadava aspèkto kerdăs pozitìvo efèktură opral lende, vi anda so dikhel o liipen e kompetenceno, vi anda so dikhel i angaźàcia/arakhimos e butăqe thanesqo.

E registrisarde progrèsură si andar o barăripen e performancaqo e Publikone Servisosqi vaś Okupàcia (SPO). I kontribùcia POCU k-i adaptàcia e strukturenqi SPO k-e trebaimata e butăqe zorăqe, k-i korelàcia e mangipnasqi e butăqe ofertasa thaj o ververipnasa e dine servisurenqo si importànto. Paruvipnaste, i kontribùcia POCU k-o barăripen e ćajlŏvipnasqe gradosqo e klienturenqo SPO sikavdăs pe limitisardi. Mamuj so and-e intervìură sas kidine sèmnură save sikaven jekh laćharipen e ćajlŏvipnasqe gradosqo e klienturenqo SPO, o instrumènto kaj mapinel o ćajlŏvipen e klienturenqo SPO na sas ȝi akana kerdo.

Andar i perspektìva e antreprenorialone barăripnasqi, andar e specìfiko obiektìvură SO 3.7, 3.8 thaj 3.12, POCU sas les jekh importànto kontribùcia k-o vazdipen e neve biznisurenqo thaj k-o buxlăripen e angaźuime manuśikane resursaqo. O vastdinipen POCU andăs jekh but vastni kontribùcia k-o barăripen/o inkeripen e ginesqo e salariaturenqo/angaźuime manuśenqo thaj tradinăs k-o barăripen e okupaciaqo dindoj vast k-e kompanìe e biagrikulone profilasa andar i forosqi zòna, ama tòko p-o xarno vaxt. O nèto efèkto molărdo andar i kontrafaktuàlo analìza vi k-o vazdipen, vi pala jekh aktivipnasqo berś, si sikavdo e faktostar ke e fìrme źutisarde si len maśkarutnes jekh bareder gin e salariaturenqo/angaźuime manuśenqo and-i komparàcia e sajekhe firmenca, bi beneficiàro. Tha’ kadala efèktură si len i tendìnca te tiknăren pe thaj vi te xasaren pe e vaxtesa. Anda so dikhel e śànse te inkeren pe e fìrme kaj sas vazdine e źutipnasa SO 3.7, kadala aćhen but maj barărde ȝi akana.

Sathaj, e kompanìe andar e sektòrură kaj sas po jekto than vaś i Themutni Kompetitivipnasqi Stratègia thaj i Themutni Rodipnasqi, Barăripnasqi thaj Inovaciaqi Stratègia, vi kana kerdile pe maj but performànto palal i intervència POCU, inkerde phares lenqo kompetitivipen and-i adaja periòda, mamuj o stratègiko managemento thaj e manuśikane resùrse e laćharde kompetencenca. Sathaj, andar o POCU sas ćhivde andre neve modèlură vaś o organizisaripen e butăqo, produktìvo thaj „zelena”, dindoj pes konkrèto misala e mezurenqe kaj sas line and-e kompanìe kaj keren buti. Odolesqe si len o vastdinipen POCU, e sektòrură maj but azbade e krizatar COVID-19 aśti te ućharen i distànca thaj vi te avel len jekh laćheder performànca. Kadaja buti aśti te sikavel vi o fàkto ke aśtisarde te administrisaren maj laćhes i periòda e pandemiaqi thaj palal i pandemìa. Andar sektoriàlo perspektìva, e rezultàtură sikaven ke i intervència POCU sas lan jekh vastni kontribùcia po but vaś e kompanìe andar e sektòrură vaś o keripen e xamosqo thaj e pimatenqo, vaś sastipen thaj drabale, tekstìlo thaj mortăle prodùktură.

Sajekhe vaxteste, andar e projèktură implementisarde and-o Specìfiko Obiektìvo 3.12, POCU andăs kontribùcia k-o profesionàlo formisaripen e angaźuime manuśenqo, k-o buxlăripen e kompetencenqo, konfòrmo e rezultaturenca po xarno vaxt aźukerde k-o momènto kana sas kerdo o progràmo. Jekh buxli komparàcia maśkar o molipen e realizacienqo e Specifikone Obiektivosqe 3.12 thaj kodola disponìbilo k-o themunto nivèlo (andar INS thaj Eurostat) sikavel so andar o Specìfiko Obiektìvo 3.12, POCU anela kontribùcia andar o utìlo karaktèro e kursurenqo kerde thaj e kompetencenqo line ȝi k-o agor e berśesqo 2023 e opre-tele 0,3% andar o gin e reste manuśenqo save lien kotor k-o profesionàlo formisaripen k-o themutno nivèlo (i propòrcia si 10% kana lias samate o gin e participanturenqo k-e progràmură vaś profesionàlo formisaripen and-o 2020). Si źudecoja thaj regiònură kaj o gin e ȝenenqo formisarde si maj baro, thaj kadala si, and-e maj but kàzură, odola e barărde buxlăripnasqe nivelosa (Klùźo, Alba, Braśòvo, Iaśi, Prahova, Sibiu). I evolùcia si, kadja, but laćhi, and-e regiònură Cèntro thaj Sùdo-Vèsto, kaj, palal sar sikavel o Eurostat, and-o berś 2022 sas e maj tikne participaciaqe ràte k-e progràmură vaś o formisaripen e reste manuśenqo. Sathaj, e benefìcie e kursurenqe kaj sas realizisarde buxlărde pe zalaga andar i perspektìva e andrutne thaj avrutne mobilitetosqi (promovisaripen, o paruvipen e butăqe thanesqo) thaj e lovenqi line katar e manuśa angaźuime. Sa kadja, o kotorliipen k-e kùrsură na sas les jekh but bari influènca opral o kompetitivipen thaj i reziliènca e kompanienqe, thaj adaja buti aśti te avel odolesqe but andar e planifikisarde tehnikane kùrsură n-aśtisarde te aven implementisarde andar o pandèmiko kontèksto.

E sikavimata kidine sikaven so trebul te kerel pes investìcia and-o biaćhavipnasqo profesionàlo formisaripen k-aśte buxlărel pes e komptènce e angaźuime manuśenqe. O barăripen e kotorliipnasqe nivelosqo k-o biaćhavipnasqo profesionàlo formisaripen, maj but k-o formisaripen e transversalone śajnimatenqo (soft skills) si trebutno k-aśte barărel pes i reziliènca e kompanienqi anglal e śajutne śòkură, vi kodola vaś digitalizàcia thaj automatizàcia and-o kontèksto e tranziciaqo karing jekh ekonomìa e 0 emisienca e karbonosqe thaj and-o kontèksto e evoluciaqo e Artificialone Godăveripnasqi.

Sar sikavel o modèlo Leontief, i totàlo kontribùcia POCU k-o keripen e andrutne brutone produktosqo kaj kidel andre e efèktură dirèkto, bidirèkto thaj determinisarde sas opral 2,04% and-i periòda 2014-2023, jekhe determinisarde efektosa molărdo k-o nivèlo e 0,92%, and-o vaxt kaj o totàlo efèkto e investiciaqo POCU opral i angaźàcia e manuśenqi vaś i periòda 2014-2023 amboldel pes and-jekh gin e 110,52 mies e angaźuime manuśenqe, jekhe bare kontribuciasa e determinisarde efektosqi k-e 53,30 mies ȝenenqe.

###### Aver efèktură e intervencienqe POCU and-o umal e okupaciaqo

E intervèncie POCU sas len vi aver efèktură paśal kodola aźukerde, kerindoj vastne ekonomikane benefìcie andar e tàkse pokinde thaj andar o keripen e ekonomienqe anda so dikhel e sociala benefìcie thaj e love vaś e bibutăqe manuśa) isindoj premìse vaś o liipen palpale p-o xarno thaj maśkarutno vaxt e kerde investicienqo. Kadja, i maśkarutni ràta vaś rekuperàcia si 5% p-o ćhon vaj 60% p-o berś. And-o kàzo e intervencienqo opral e terne NEETs, o totàlo liipen palpale e pokinimatenqo vaś intervèncie aśti te avel and-e opre-tele 1,6 berś, tha’ nùmaj kana e efèktură e intervencienqe si p-o lùngo vaxt ( kana e butăqe thana si inkerde).

Sas laćharde e relàcie e thanuthe biznisurenqe mediosa thaj o vizibiliteto e buxlărde biznisurenqo. E butăqo màrketo k-o thanutno nivèlo sas les o avantàźo so sas kerde neve butăqe thana, thaj kadaja buti kerdăs jekh impùlso kaj e komunitetaqe mèmbrură te aven khere andar e avrutne thema kaj sasas te keren buti. Kadaja buti sas lan jekh pozitìvo efèkto vi opral e famìlie thaj i komunitèta. And-e nesave kàzură, o kotorliipen k-e projèktură pokinde katar POCU dinăs o śajutnipen te kerel pes komunitètură e specialisturenca andar o umal kaj mukhlăs te arakhel pes neve oportunitètură, and-e partenerimata k-o regionàlo nivèlo. Savaxteste, e ȝanglimata line and-e kùrsură sas ulavde vi karing aver ȝene, avrăl kodola kaj sas źutisarde andar projèktură. E mangeriàlo thaj antreprenoriàlo kompetènce barărde, barărdi vi i motivàcia te avel les baxtagor thaj e manuśa patăn po but ande lende. O bango xatăripen, palal savo na si sajekh seriòzo phiravipen kana nesave kùrsură na si autorizisarde, sas laćhardo. Paśal i virtuàlo socializàcia trebutni and-i pandemìa, dikhlăs pes ke e kùrsură si utìlo/trebutno vaś o personàlo barăripen e participanturenqo.

###### E śerutne mekanìsmură kaj si len influènca opral e intervèncie POCU and-o umal e okupaciaqo

E śerutne mekanìsmură save azbade negatìvo o keripen e aźukerde vaj biaźukerde efekturenqo e intervencienqe POCU and-o umal e okupaciaqo si, and-i kadaja òrdina: i ekonomikani situàcia kerdi e pandemiatar COVID-19, e kovle okupaciaqe oportunitètură kaj si k-o thanutno nivèlo, tha’ vi i migràcia e participanturenqi and-e avrutne thema. Andar i perspektìva e procedurenqi POCU, o keripen butpalal e aktivimatenqo vaś o astaripen e programosqo, i struktùra thaj e mìnimo musajutne resa vaś e keripnasqe thaj rezultatosqe sikavne, i lungo evaluàcia thaj kontraktàcia, i bidosta implementàcia, o administratìvo pharipen kerdo e rambursaciaqe procesostar thaj o tiknărdo nivèlo e unitarone pokinimatenqo sas aćhavnă. O buxlăripen e firmenqo sas but azbado e krizatar COVID-19 andar o tiknăripen e laćhe efekturenqo kerde e intervenciatar. E restrìkcie thode tradine k-o xasaripen e klienturenqo, e angaźuime manuśenqo, k-o paruvipen e marketosqo thaj e ȝanȝirenqo pa furnizòrură-beneficiàrură kana sas laćharde e kondìcie thode e pandemiatar. Aśti te marel pes mamuj kadala negatìvo efèktoja ristărindoj jekh stabìlo ekonomikano mèdio, kerindoj lokhărimata vaś e fìrme, thaj vi ristărindoj akcèso k-e love vaś o buxlăripen e bizinisurenqo.

Aćhilăs jekh vastni kontekstosqi provokàcia, i atestàcia sar formatòrură thaj / vaj e kursurenqi, i institucionàlo struktùra bazisardi pe responsabilitètură thaj koordinàcia ulavde maśkar duj ministèrură (MMSS thaj ME – Ministèro e Butăqo thaj e Socialone Solidaritetaqo, Ministèro e Edukaciaqo), prezentisarindoj vi maj dur nesave limitisarimata pa stratègiko dikhipen vaś o buxlăripen e profesionalone formisaripnasqo e reste manuśenqo. Sathaj, k-o operacionàlo nivèlo, sas line dosta sigo mezùre vaś o thovdipen online e dosarěnqo dikhindoj i atestàcia vaś e progràmură pa biaćhavipnasqo profesionàlo formisaripen thaj o keripen online e teoretikane sikavipnasqo vaś kùrsură.

E efèktoja e intervencienqe POCU k-e ȝene kaj roden jekh butăqo than sas lokhărde nesave faktorurendar harakteristikane e programosqe: o isipen thaj o nivèlo e subvenciaqo vaś kursàntură, aktivimata vaś evaluàcia thaj ćaćaripen e profesionalone kompetencenqo line aver feloste sar kodova formàlo, mediàcia thaj sikavipnasqe progràmură k-o butăqo than. Sas identifikisarde neve azbalimata thaj laćhe pràktike anda so dikhel o mòdo sar e beneficiàrură e pokinimatenqe mobilizisarde ekspèrtură andar e amarime komunitètură kaj implementisarde e projèktură, labărde metòde vaś i avrutni motivàcia thaj mobilizàcia e ternenqi, khetanes e konsiliaciaqe akitivimatenca adaptisarde k-e lenqe trebaimata thaj aźukerimata. Jekh pozitìvo kontribùcia sas les o dizàino e lovăripnasqe instrumentosqo, jekh importànto molipen sas andino katar e aktivimata dikhindoj o tutoriàto thaj o mentoràto (coaching thaj mentoring), sode love sas pokinde, i zorali eksperiènca e partenerimatenqi and-i implementàcia e evroputne projekturenqi, o isipen, k-o thanutno nivèlo, e furnizorurenqo kaj si len profesionàlo formisaripen bare kalitetaqo, o laćho vakăripen e monitorizaciaqe oficerurenca thaj i sigutni reàkcia e OIR (Regionàlo Intermediàro Organìsmo) k-o astaripen e pandemiaqo. Maśkar e laćhe dikhimata si vi i kalitèta e projekturenqi thaj e formisaripnasqe sesienqi, i eficiència e managementosqe gruposqi e projekturenqo thaj o sombutipen e butărnenca kaj kerde buti and-i monitorizàcia k-o regionàlo nivèlo.

###### O sustenabiliteto e intervencienqo POCU and-o umal e okupaciaqo

O sustenabiliteto e efekturenqo line katar POCU ȝi k-o palutno dives ȝi kana aśti te kerel pes kadaja evaluàcia si but vastno, thaj determinisarel o baxtagor e programosqo and-o pesqo ansàmblo. Kadja, anda so dikhel e intervèncie implementisarde and-e specìfiko obiektìvură 3.1-3.6, o sustenabiliteto k-o momènto kana sas kerdi i analìza sas pozitìvo - trin firtàră andar kodola kaj line jekh butăqo than palal o kotorliipen k-o vastdinipen inkerde pen p-o butăqo màrketo ȝi k-e evaluaciaqo momènto. Sathaj, e efèktoja si cïra pozitìvo anda so dikhel o probabiliteto kaj e bibutăqe manuśa thaj e inaktìvo ȝene andar e resljarde grùpură te avel len jekh butăqo than vi akana. Vaś i kategorìa e kodolenqi e tikne edukaciaqe nivelosa, POCU tradinăs k-o barăripen e probabilitetosqo ke e ȝene kaj line kotor te inkeren pe o butăqo than, and-i komparàcia e avere ȝenenca registrisarde and-i bàza ANOFM save na line kotor k-e progràmură andar o POCU.

Anda so dikhel e terne NEETs, e sikavimata/prùva kidine sikaven ke e efèktoja POCU k-o nivèlo e kadalenqo si po lùngo vaxt anda so dikhel lenqo profesionàlo formisaripen, vi o liipen e neve kompetencenqo thaj ȝanglimatenqo, vi i okupàcia p-i jekh maśkarutni periòda e 6 ćhonendar. E efèktoja POCU si kotoresqe po lùngo vaxt anda so dikhel o xramosaripen e ternenqo NEETs k-o Pùbliko Sèrviso vaś Okupàcia, andar kodoja ke astarde butpalal e projèktură andar AP 1 thaj 2, aver sar o projèkto INTESPO. E registrisarde efèktoja avena inkerde po lùngo vaxt vi ćhivindoj andre e rezultàtură e projekturenqe ANOFM (metodologìe, instrumèntură) and-o divesutno aktivipen e Publikone Servisosqo vaś Okupàcia.

Anda so dikhel e fìrme kaj sas vastdine, lenqe ȝivipnasqe ràte katar o vazdipen ȝi k-o momènto e evaluaciaqo, sas maj bare and-i komparàcia e kodolenca katar aver similàro kompanìe, save na sas len i intervència. E efèktoja si maj zorale and-i kinbikin thaj and-e konstrùkcie/vazdimata, thaj k-o regionàlo nivèlo dikhel pes, vi sar and-o kàzo e efekturenqo opral o gin e angaźuime manuśenqo, o regiòno Sùdo-Muntènia. E kompanìe e biagrikulone profilosa andar i forosqi zòna na dikhel anglal bare paruvimata ȝi k-o agor e berśesqo 2023, ama maj sigo jekh konstànto inkeripen e ginesqo e angaźuime manuśenqo.

Anda so dikhel e efèktoja line e formisaripnasqe aktivimatendar kerde andar o POCU SO 3.8 thaj 3.12, e benefìcie e profesionalone formisaripnasqe inkeren pe p-o maśkarutno vaxt. E beneficiàrură e formisaripnasqe sesienqe labăren and-i lengi divesutni pràktika e metòde thaj e pràktike siklile, barărindoj i eficiènca thaj laćharindoj e butăqe kondìcie. Sathaj, e angaźuime manuśa na si informime anda so dikhel e avutne kùrsură kaj von liena kotor, thaj adaja buti aśti te sikavel so e aktivimata vaś o barăripen e manuśikane resursenqo na si dòsta/sustenabilo. Kana na kerel pes maj dur o formisaripen, e line kompetènce avena sigo biutìlo, specialo and-e àrie kaj trebulas te avel inkerdi o kompetitivipen k-o internacionàlo nivèlo. O interèso vaś o profesionàlo formisaripen thaj lesqo trebaipen inkeren pe, ama trebul te kerel pes jekh permanènto dinamizàcia thaj o ristăripen e trebutne fondurenqo (po but vaś e tikne kompanìe). And-o kadava kontèksto, o vastdinipen dino e kompanienqe k-aśte kerel pes thaj te ćhivel andre nesave siklŏvipnasqe progràmură k-o butăqo than si but utìlo/trenutno vaś o ristăripen e projektosqo sustenabilitetosqo. Sathaj, zalaga sikavimata sas kidine dikhindoj o sustenabiliteto kadale aktivimatenqo, kadja o inkeripen maj dur e aktivimatenqo vaś evaluàcia e angaźuime manuśenqi, vaś i formulàcia e individualone barăripnasqe planurenqi, vaś o organizisaripen e kursurenqo thaj vaś lenqi implementàcia (vaj o „bićhalipen” e angaźuime manuśenqo k-e avrutne kùrsură). E śerutne premìse kaj lokhăren o inkeripen po lùngo vaxt e kadale intervenciaqe tiposqo si o isipen jekhe zorale departamentosqo kaj si motivisardo e manuśikane resursendar thaj o vastdinipen e deciziaqe faktorurenqo katar o nivèlo e kompaniaqo anda so dikhel i realizàcia jekhe laćhe politikake vaś manuśikane resùrse, o kamipen e beneficiarurenqo te akcesizen thaj te implementisaren vi maj dur projèktură and-o nevo Progràmo vaś Edukàcia thaj Okupàcia, i eksperiènca ulavdi e beneficiarurendar save sikavde e deciziaqe faktorurenqe e eksperiènce kaj sas len and-i implementàcia e projekturenqi POCU k-aśte anen jekh kontribùcia k-o laćharipen e intervencienqo andar POCU thaj/vaj kaj avena.

E śerutne rekomendàcie kerde e evaluaciaqe grupostar p-i bàza e konstatacienqi thaj e konkluzienqi prezentisarde anglal si:

###### Anda so dikhel i logìka e intervencienqi:

* O dinipen vi maj dur e integruime mezurenqo vaś o laćharipen e nivelosqo dikhindoj e profesionàle kompetènce thaj o barăripen e okupaciaqe gradosqo e bibutăqe manuśenqo thaj e inaktivone ȝenenqo;
* I kooperàcia e thanutne komuniteturenca k-aśte identifikisarel pes thaj te implikisarel e ȝene andar e resljarde grùpură and-e intervèncie kaj dikhen o laćharipen e nivelosqo dikhindoj e profesionàle kompetènce thaj o o barăripen e okupaciaqe gradosqo e bibutăqe manuśenqo thaj e inaktivone ȝenenqo; and-o kadava kontèksto, i maj laćhi kooperàcia e okupaciaqe publikone servisurenqi e asociacienca thaj fundacienca kaj źutisaren e ȝene e rromane etniaqe k-aśte laćharel pes o registrisaripen/xramosaripen kadalenqo and-i datenqi bàza e okupaciaqe publikone servisurenqi;
* O inkeripen thaj o butăripen e mezurenqo vaś i stimulàcia e mobilitetosqi thaj o źutimos e antreprenoriatosqo k-e bibutăqe manuśa thaj e inaktìvo ȝene andar o ruràlo mèdio;
* O planifikisaripen e projekturenqo thaj e aktivimatenqo dedikime e terne ȝuvlěnqe NEET, liindoj and-o dikhipen o baro gin kadalenqo thaj i implementàcia paralèlo e vastdinipnasqe servisurenqi vaś e terne daja;
* Lindoj and-o dikhipen o barăripen e ginesqo thaj e rataqo e ternenqi NEETs andar i Rumùnia, trebul te kerel pes jekh stratègiko azbalipen e situaciaqo kaj dikhel kadala terne manuśa, kaj si e maj but vulneràbilo/amarime;
* O barăripen e nivelosqo e dine subvencienqo, kadja kaj e fìrme save si źutisarde katar e POCU te d-aśti te keren maj but butăqe thana atraktìvo (maj laćhe pokinde) and-o akanutno ekonomikano kontèksto;
* I flekesibilizàcia e strukturaqi pa progràmo, k-aśti te del vast k-e antreprenòrură e specifikone intervencienca sar coaching thaj mentoràto kana si trebutno thaj and-e implementaciaqe thaj sustenabilitetaqe etàpe;
* Te kerel pes atència maj bari k-o komplementariteto maśkar e specìfiko obiektìvură save si len i zor te keren efèktoja sinergìko k-o nivèlo e resljarde gruposqo (maj but k-o nivèlo e kompaniaqo); Te kerel pes atència maj bari k-i rogionàlo distribùcia e projekturenqi thaj lenge efekturenqi k-aśte na barăren e regionàlo diference kaj si akana, jekh dirèkcia mamuj e dezideràte pa Koeziaqi Polìtika e EU;
* I modernizàcia e administraciaqi and-o umal e Biaćhavipnasqe Profesionalone Formisaripnasqo (FPC).

###### Anda so dikhel e koncèptură labărde:

* Trebulas te kerel pes jekh maj klàro definìcia e socialone inovaciaqi thaj te vastdel la;
* Trebul te kerel pes jekh definìcia maj śukar anda e sikavne rezultatosqe thaj sigutne realizaciaqe, andar ekzàkto definìcie, bi labărindoj generala termenură, k-aśte na aven interpretàbilo.
* Trebul te kerel pes jekh maj specìfiko definìcia vaś i nòcia dikhindoj o barăripen e adaptabilitetosqo e kompanienqo k-i dinàmika e prioritetarone sektorurenqi anda so dikhel o POCU;
* Trebul te ristărel pes o klaritèto e savorre elementurenqo andar i intervenciaqi lògika thaj e aźukerde rezultaturenqe, k-o nivèlo e kompaniaqo, kaj te lokhărel vi jekh ćaći estimàcia e resenqi stabilime k-e sikavne.

###### Anda so dikhel e procedùre POCU

* O laćharipen dikhindoj i implementàcia e intervencienqi ristărindoj pes xarne vaxta vaś i evaluàcia thaj i kontraktàcia e projekturenqi thaj o barăripen e vaxtesqo vaś o keripen e projekturenqo;
* O sikavipen jekhe proceduraqo vaś i monitorizàcia e sikavnenqi thaj e finalone resenqi karfinărindoj pes intermediàro resa;
* Anda so dikhel e raportaciaqe metòde, patăl pes ke avelas śukar te tiknărel pes i birokracìa (misalăqe, te tiknărel pes o mangipen dikhindoj e informàcie kaj repetizen pe katar jekh tehnikano rapòrto k-o aver; te tiknărel pes e detaja mangle and-e nesave kàzură);
* O zorăripen e monitorizaciaqe sistemosqo ex-post, and-i sustenabilitetosqi fàza e projekturenqi, e vastdinipnasa savesqo te sikavel pes i implementàcia e nesave line rezultaturenqi – misalăqe i implementàcia e kursurenqi k-o butăqo than, thode and-i pràktika andar o POCU.